**Predkladacia správa**

Návrh nariadenia vlády Slovenskej republiky, ktorým sa dopĺňa nariadenie vlády Slovenskej republiky č. 157/2006 Z. z. o zmene hraníc Vojenského obvodu Lešť a Vojenského obvodu Valaškovce, sa predkladá do ďalšieho legislatívneho procesu ako iniciatívny návrh. Cieľom materiálu je zmeniť priebeh hraníc Vojenského obvodu Lešť v lokalite Zábava, a tak vytvoriť podmienky na efektívnejšie nakladanie s majetkom štátu, ktorý sa nachádza v tejto lokalite.

Z Vojenského obvodu Lešť sa navrhuje vyčleniť nepotrebné územie v súlade s ustanovením § 4 zákona č. 281/1997 Z. z. o vojenských obvodoch a zákon, ktorým sa mení zákon Národnej rady Slovenskej republiky č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov v znení neskorších predpisov (ďalej len „zákon o vojenských obvodoch“).

Hranice Vojenského obvodu Lešť boli počas účinnosti zákona o vojenských obvodoch menené len raz, a to nariadením vlády Slovenskej republiky č. 157/2006 Z. z. o zmene hraníc Vojenského obvodu Lešť a Vojenského obvodu Valaškovce.

Predloženým nariadením vlády sa navrhuje zmena hraníc Vojenského obvodu Lešť tak, že z  katastrálneho územia Lažteky sa vyčlení územie vo výmere 76 274 m2, čo je 0,05 % z celkovej výmery vojenského obvodu, a následne sa územie začlení do územia obce Pliešovce, katastrálne územie Pliešovce.

Obec Pliešovce vyjadrila súhlas so začlenením navrhovaného územia do katastrálneho územia svojej obce podľa zákona o vojenských obvodoch. Zmena hraníc vojenského obvodu nemá bezprostredný vplyv na vlastníctvo majetku štátu. Po zmene hraníc vojenského obvodu možno s nehnuteľnosťami nakladať podľa zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov a zákona Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení neskorších predpisov, a tak efektívnejšie nakladať s prostriedkami zo štátneho rozpočtu.

Návrh nariadenia vlády má nadobudnúť účinnosť 1. apríla 2015.

Navrhovaná zmena hraníc vojenského obvodu neovplyvní výcvik ozbrojených síl Slovenskej republiky a zostávajúce územie vojenského obvodu bude naďalej spĺňať požiadavky na zabezpečenie úloh obrany a bezpečnosti štátu. Vyčleňované pozemky sa nachádzajú v okrajovej časti vojenského obvodu a dlhodobo sa nevyužívajú pre potreby rezortu obrany pri zabezpečovaní uvedených úloh.

Zmena hraníc vojenského obvodu bude mať celkovo pozitívny vplyv na štátny rozpočet a nebude nepriaznivo vplývať na rozpočet obce Pliešovce ani na rozpočet Vyššieho územného celku Banskobystrický samosprávny kraj. Nepredpokladá sa vplyv návrhu nariadenia vlády na podnikateľské prostredie, na životné prostredie a na informatizáciu spoločnosti a nepredpokladajú sa ani sociálne vplyvy návrhu. Vplyvy navrhovanej právnej úpravy sú podrobne uvedené v doložke vybraných vplyvov.

Predložený návrh nariadenia vlády je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná, a súčasne je v súlade s právom Európskej únie.

Návrh nariadenie vlády bol predmetom medzirezortného pripomienkového konania od 14. novembra do 4. decembra 2013. Vzhľadom na to, že podľa § 2d zákona Slovenskej národnej rady č. 369/1990 Zb. o obecnom zriadení v znení neskorších predpisov odo dňa vyhlásenia referenda, volieb do Národnej rady Slovenskej republiky, volieb prezidenta Slovenskej republiky alebo ľudového hlasovania o jeho odvolaní, volieb do Európskeho parlamentu, volieb do orgánov územnej samosprávy, miestneho referenda alebo sčítania obyvateľov, domov a bytov nemožno rozhodnúť o územnej zmene, nebolo možné z dôvodu postupného vyhlasovania jednotlivých volieb v roku 2014, ako aj uskutočnenia referenda vo februári 2015 predložiť návrh nariadenia vlády do ďalšieho legislatívneho procesu*.*

Materiál sa predkladá bez rozporov. Návrh nariadenia vlády nebude predmetom vnútrokomunitárneho pripomienkového konania.